Роджър Федерер бие с лекота у дома
24-10-2019 10:18 | Станко Димов
Водачът в схемата Роджър Федерер се класира за четвъртфиналите на турнира в зала в Базел, след като се наложи с 6:0, 6:3 над Раду Албот, като по този начин направи още една крачка към рекордна 10-та титла в турнира.
„Изключително доволен съм, защото имах много сериозни затруднения срещу него (Албот) в Маями и определено ми беше спечелил вниманието. Тогава бях на точка от загубата“, коментира Федерер след безупречния успех.
„За мен беше важно да покажа, че съм си взел поуките от онзи мач и да изляза на корта с подготвен игрови план. Наистина уважавам Раду. Той направи всичко възможно да спечели. Също така съм щастлив и от начина, по който се представих аз. Днес имах отговор на всяко негово действие“, добави швейцарецът.
Федерер вече е в серия от 22 последователни победи в турнира. Общо показателите му в Базел са 73-9. В първите ди два мача в турнира 38-годишният Федерер загуби едва 6 гейма.
„В началото, може би, изпитвах някакво напрежение да играя в Базел, пред погледа на моите приятели и семейството ми. Но това беше само в началото, не важи за последните 17 години. Наслаждавам се на всеки момент тук и се научих как да взимам предимство от факта, че играя у дома“, каза още Федерер.